Уважаеми доц. Киров,

 Изненадана съм от позицията, която сте изразил в писмото си като Председател на НСОПЛБ. Твърдението Ви, че “постоянно обсъждате с изградените структури на НСОПЛБ въпроси и предложения, свързани с работата на ОПЛ“, и че „работите последователно за налагане идеологията на Общата медицина в полза на ОПЛ и пациентите“ предполага да имате позиции поне по част от поставените за дискусия теми. В тази връзка за мен е необяснимо Вашето нежелание да участвате в обсъждане, което цели именно това което сте посочил като принципи за работа на НСОПЛБ.

 Идеята на организираната от УС на БЛС среща е осъществяване контакт с всички, които имат активно отношение към проблемите на ОПЛ с цел обсъждане настоящи и бъдещи нормативни промени и изграждане позиция, която да бъде защитавана от всички организации за подобряване работата на ОПЛ. Съдейки от отговора разбирам, че това не Ви интересува, което е в противоречие с декларираната готовност да работите за промяна на нормативната база в полза на ОПЛ.

 Позволявам си да припомня, че Вие лично като председател на Борда по Обща медицина и други членове на НСОПЛБ участвахте твърде активно в подготовката на НРД2016 година, за което има подписани протоколи. В тази връзка твърдението, че Бордът по Обща медицина и НСОПЛБ са неглижирани в преговорния процес е невярно.

 За да оцените комплексно и правдиво действията си, добре е да сте информиран за мнението на колеги, че подписвайки протокол с представители на МЗ за някои промени които бяха отказани в преговорния процес въпреки личното Ви участие, представляваната от Вас организация беше употребена от управляващите за да раздели съсловието. Искрено се надявам, че тази малка подарена „победа“ за да предадете протестите на българските лекари не е замъглила съзнанието Ви. Силен е този лидер, който уважава съсловната принадлежност и зачита действащата нормативна база. Към днешна дата единственият регламентиран официален ред за постигане договорености по отношение на НРД (регламентиращ работата вкл. на ОПЛ), е именно чрез преговори и подписване на такъв от БЛС и от НЗОК. В тази връзка, Вашето нежелание да участвате може да компрометира обсъжданията и постигнатите от Вас договорености с представители на МЗ и на НЗОК поради липса на съгласуване на позициите Ви с преговарящия екип на БЛС.

 Предлаганата форма на обсъждане не измества борда по Обща медицина, а създава среда в която да изкажат мнения по темите и други ОПЛ, които не участват в борда. Убедена съм, че това е полезно за всички ОПЛ, за ръководството на НСОПЛБ и за борда по Обща медицина. Вашият отказ е разбираем, само ако :

* Нямате правомощията от ОПЛ; или
* Нямате готовност да обсъждате по същество поставените от нас теми, засягащи бъдещото развитие на нормативната база.

 Надявам се разбирате, че липсата на обсъждане на ключови моменти в нормативната база, свързани с дейността на ПИМП, може да доведе до разминаване на позициите, които ще се защитават от различните организации и съответно ще намали ефекта от преговорите на всички нива, което ще рефлектира върху дейността на ОПЛ, които Вие твърдите, че защитавате. Разбирам, че не разчитате на нашата подкрепа за Ваши становища, за съдържанието и идеите на които дори не считате за необходимо да ни информирате.

 В заключение Ви уверявам, че уважавам Вашето решение и се надявам то да не е взето еднолично, да е обсъдено в ръководството на НСОПЛБ и да е добре обмислено от гледна точка на ползата за всички ОПЛ.

 Срещата ще се състои в определения ден и час и ако промените решението си, сте добре дошъл – Вие и/или представители на НСОПЛБ, респ. борда по Обща медицина. По отношение на постъпилите предложения от участниците и взети решения, можете да следите сайта на БЛС, където периодично ще публикуваме информация, свързана с провежданите срещи в БЛС и обсъжданите теми.

 Оставам на разположение, ако решите да споделите с нас становище по някоя от поставените теми и желаете да поставите за обсъждане проблеми свързани с работата на ОПЛ.

С поздрав,

д-р Галинка Павлова, зам.-председател на БЛС